Bratislava 31. marca (TASR) - Speváčka Jana Kirschner niekoľko mesiacov pracuje v Londýne na svojom novom albume. A keďže je mimo Slovenska, jej kamaráti a muzikanti zo skupiny Para sa za ňou vybrali až do mesta na Temži. Janu však nešli len navštíviť. Cieľom cesty bol ich spoločný štvrtkový koncert v jednom z londýnskych klubov.
"Prišli Slováci, Česi, Poliaci. Dokonca aj Angličania. Vystúpenie bolo vypredané. Ľudia stáli aj vonku," povedal dnes pre TASR líder kapely Para Lasky a dodal: "Atmosféra bola výborná. Úplná pohodička."
Hudobníci si okrem koncertu chcú v Londýne užiť aj typiclú turistickú zábavu. "Ja som tu po prvýkrát. Zostávame ešte do soboty. Pokukáme nejaké pamiatky, ale budeme aj žúrovať," hovorí s úsmevom Lasky, ktorý sa teší najmä na tradičné anglické krčmičky. "Už som okoštoval všeličo, ale teším sa na anglické pivo, whisky...," dopĺňa spevák, ktorý so svojou skupinou absolvoval niekoľko zahraničných vystúpení. A vraj sa pri nich vždy stretol s dobrým ohlasom. "Táto tradícia sa našťastie neporušila ani v Anglicku," uzatvára Lasky.